KIRJALLINEN KYSYMYS E-1674/02

esittäjä(t): Charles Tannock (PPE-DE) neuvostolle

(12. kesäkuuta 2002)

Aihe: Laittomien siirtolaisten palauttaminen EU:sta kotimaahansa

Voiko neuvosto vahvistaa, että joka vuosi kymmeniä tuhansia Kiinan kansalaisia kuljetetaan Aasian läpi Eurooppaan, usein Balkanin kautta ja päätyen Euroopan unioniin? Onko totta, että Kiinan hallitus usein kieltäytyy hyväksymästä palaavia kansalaisiaan, koska heillä ei ole todistetta kansalaisuudesta, ja tapahtuuko näin myös silloin, kun nämä kansalaiset toimivat yhteistyössä jäsenvaltioiden viranomaisten kanssa itsensä ja alkuperämaansa tunnistamiseksi?

Voiko neuvosto luetella valtiot, jotka tällä tavalla kieltäytyvät toimimasta yhteistyössä jäsenvaltioiden kanssa ja ilmoittaa, saavatko ne apua Euroopan unionilta tai onko niillä assosiaatio- tai kauppasopimuksia Euroopan unionin kanssa?

Voiko neuvosto myös ilmoittaa, millä Balkanin valtioilla ei ole viisumivaatimuksia? Katsooko neuvosto, että viisumivaatimusten asettaminen auttaisi estämään laittomien siirtolaisten virtaa?

Vastaus

(5. marraskuuta 2002)

1. Neuvosto on arvoisan parlamentin jäsenen tavoin huolissaan laittomien maahanmuuttajien suuresta määrästä ja heidän palauttamiseensa liittyvistä vaikeuksista.

2. Euroopan unioni on useassa yhteydessä, ja erityisesti neuvoston (oikeus- ja sisäasiat) 28. helmikuuta 2002 hyväksymässä toimintasuunnitelmassa laittoman maahanmuuton ja ihmiskaupan torjunnasta Euroopan unionissa, myöntänyt ja vahvistanut, että tehokkaan takaisinottopolitiikan valmistelemiseksi ja täytäntöönpanemiseksi on tärkeää neuvotella ja tehdä takaisinottosopimuksia niiden kolmansien maiden kanssa, jotka ovat laittomien maahanmuuttajien lähtö- tai kauttakulkumaita.

3. Neuvosto antoi vuosina 2000 ja 2001 komissiolle valtuudet neuvotella takaisinottosopimus kuuden kolmannen maan, Marokon, Venäjän, Pakistanin, Sri Lankan, Hong Kongin ja Macaon kanssa. Komissio on parafoinut takaisinottosopimuksen Hong Kongin ja Sri Lankan kanssa, ja sopimukset vahvistetaan neuvoston päätöksellä, joka tehdään sen jälkeen, kun Euroopan parlamentti on antanut lausuntonsa. Komissio jatkaa neuvotteluja neljän muun edellä mainitun maan kanssa.

4. Neuvosto hyväksyi 16. huhtikuuta 2002 päätelmät kriteereistä niiden kolmansien maiden määrittelemiseksi, joiden kanssa on neuvoteltava uudet takaisinottosopimukset. Päätelmät noudattavat toimintasuunnitelman linjoja, ja niissä määritellään kriteerien lisäksi neljä uutta maata, Kiina, Turkki, Algeria ja Albania, joiden osalta komissiota pyydetään antamaan ehdotukset valtuutuksiksi neuvotella takaisinottosopimukset.

Lisäksi neuvosto antoi 13. kesäkuuta 2002 komissiolle uuden valtuutuksen neuvotella takaisinottosopimus Ukrainan kanssa.

5. On myös huomattava, että Sevillan Eurooppa-neuvoston päätelmissä on suora viittaus toimintasuunnitelmaan ja niissä otetaan painopisteiksi parhaillaan neuvoteltavien takaisinottosopimusten tekemisen nopeuttaminen sekä uusien valtuutuksien hyväksyminen takaisinottosopimusten neuvottelemiseksi neuvoston jo nimeämien maiden kanssa (päätelmien kohta 30).

Laajemmassa ja yleisemmässä perspektiivissä Sevillan Eurooppa-neuvoston päätelmissä vahvistetaan lisäksi, että maahanmuuttopolitiikka on sisällytettävä keskeisenä ja huomioon otettavana tekijänä unionin suhteisiin kolmansiin maihin. Tämän osalta päätelmissä korostetaan lähtö- ja kauttakulkumaiden kanssa tehtävän yhteistyön tärkeyttä muun muassa takaisinotossa. Päätelmissä täsmennettiin, että kyseisten maiden on otettava takaisin jäsenvaltiossa laittomasti oleskelevat omat kansalaisensa sekä vastaavassa tilanteessa olevat kolmansien maiden kansalaiset, joiden voidaan osoittaa kulkeneen kyseisen maan kautta (päätelmien kohta 34).

Lopuksi takaisinottosopimusten neuvottelemista ja tekemistä koskevan erityiskysymyksen lisäksi Euroopan unionia ja Euroopan yhteisöä kehotetaan Eurooppa-neuvoston päätelmissä lisäämään kaikkiin tuleviin, muiden maiden kanssa tehtäviin yhteistyösopimuksiin, assosiaatiosopimuksiin tai vastaaviin sopimuksiin muuttovirtojen yhteistä hallintaa ja laittomien maahanmuuttajien pakollista takaisinottoa koskevat lausekkeet (päätelmien kohta 33).

6. Niiden maiden luettelon osalta, joiden kansalaisilla on oltava viisumi, kysyjää pyydetään tutustumaan 15 päivänä maaliskuuta 2001 annettuun neuvoston asetukseen luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske(1), sekä sen muuttamisesta 7 päivänä joulukuuta 2001 annettuun neuvoston asetukseen 2414/2001(2).

(1) EYVL L 81, 21.3.2001, s. 1.

(2) EYVL L 327, 12.12.2001, s. 1.